[bookmark: _Hlk239690206]ПОДПОМАГАНЕ НА УСТОЙЧИВОСТТА НА НЕЛИНЕЙНИ ДИНАМИЧНИ СИСТЕМИ В МНОГОМЕРНОТО БОЙНО ПРОСТРАНСТВО

Валентин Василев


[bookmark: _heading=h.t9uf61evzgu3][bookmark: _Hlk238557737]ENCHANCING THE RESILIENCE OF NON-LINEAR DYNAMIC SYSTEMS IN MULTIDIMENSIONAL BATTLESPACE

Valentin Vasilev


Резюме: Огромното количество субекти на сигурността, разнообразните характеристики на свързаността им, съответстващите им процеси, както и разпределението им в многомерното пространство, създават условия за неопределеност. Вземането на решение, разгледано като част от процеса на управление, се сблъсква с неочаквани предизвикателства, особено когато командирите и щабовете притежават ограничени ресурси за добиване, анализ и оценка на необходимата всеобхватна и достатъчно детайлна информация за характера на измененията в заобикалящата ги среда. Усложняването на условията на обстановката е външен за процес системата, протичащ в течение на времето, който след преминаване на относителен праг, оказва влияние върху състоянието на системата. В резултат на това, повишаването на вътрешната хаотичност изисква полагането допълнителни усилия за подпомагане на устойчивостта.

Abstract: The vast number of security entities, the diverse characteristics of their connectivity, their corresponding processes, as well as their distribution in multidimensional space, create conditions of uncertainty. Decision-making, viewed as part of the management process, faces unexpected challenges, especially when decision-makers suffer a lack the capabilities to analyze and evaluate comprehensive yet detailed information regarding the nature of changes in their surrounding environment. The increasing complexity of environmental conditions is a process external to the system taking place over time, which, after crossing a relative threshold, impacts the state of the system. As a result of relative openness to the environment, external entropy penetrates the complex system, intensifying its non-linear dynamic character. Consequently, the rise in internal chaos requires additional efforts to support resilience.

[bookmark: _Hlk239690557]Как да се запази устойчивостта на управлението или дори устойчивостта на системата, когато “нещата са извън контрол”? Настоящото изследване е изградено върху конструкта за средата на сигурност, зададен от съвместната доктрина на Алианса, като същевременно е приложен системният подход за идентифициране на изискванията за устойчивост на процеса на управление. Ако бъде разгледана една реална сложна система, която е организирана и функционира в многомерното пространство, поради разрушителния си потенциал с приоритет следва да бъдат разглеждани въздействията, еволюиращи в неопределените гранични зони на многомерното пространство. Именно в тези размити гранични области, протичащите процеси във външната среда изглеждат незакономерни и случайни, а ефектите са породени от случайни процеси и явления.
В континуума на сигурността и отбраната, рискът се използва за постигане на измеримост на състоянието на средата. Това се постига чрез измерване, анализ и оценка на триадата „предизвикателства - рискове – заплахи“. Познаването на условията на външната среда дава възможност за проактивно организиране на функцията „управление“, което да се основава на използването на методите за измерване, анализ и оценка на риска и използването на системно-сценарийния подход за проекция на най-силно въздействащите рискови фактори върху уязвимости на системата (Duan et al., 2026).
Разглеждайки континуума на сигурността като възможно най-сложната система в сферата на сигурността и отбраната, адаптирането на съвкупността от системи в многомерното пространство към съществена промяна на условията по естествен път минава през преходно състояние на криза. По същество кризата в континуума на сигурността представлява временно разрушаване или съществена промяна на действащи в изминал момент процеси, на съществуващи системни връзки и изградени отношения. Обикновено вътрешните деструктивни адаптационни процеси се инициират по естествен начин от необходимостта за удовлетворяване на новите изисквания към системата във функционален аспект (Величков, 2003). Промените налагат адаптиране на организационната структура към изменените условия на бойното пространство, така че да бъдат запазени необходимите свойствата на системата. Характерен белег за преминаване през прага на управляемост и настъпването на преходното състояние на криза е, че възприетите и изпитани дотогава стандартни процедури за управление престават да бъдат достатъчни за преодоляване на ефектите от възникналите заплахи (Ангелов, 2024). Тогава дори своевременно приложените управляващи въздействия върху системата, не са достатъчни да предотвратят ограничаването на степента на бифуркация на вътрешно-системните процеси и оттам – увеличаването на вътрешната ентропия (Калинов, 2017). 
Информационната и енергийната свързаност на системите, динамиката и произтичащата от тях сложност определят „континуума на многомерното бойно пространство“. Еволюцията на системните състояния, породена от естествената потребност от адаптиране към измененията, преминава през състояние на криза, по траекторията между началното състояние и желаното крайно състояние (Величков, 2003). В този динамичен модел организацията и системната свързаност състоянията на системите не са статични, а представляват съвкупност от възможни траектории, преминаващи през области с размити граници в пространството. При недостиг на информация за оперативните фактори, закономерностите в многомерното бойно пространство и изразходването на системните ресурси, може да се очаква, че кризата се задълбочава неконтролируемо, а нейната продължителност е неопределена. Така например е логично, че управлението на своите сили е неефективно, когато не са известни състава, организацията и намеренията на противостоящите сили, организацията на бойното пространство като цяло, мащаба на понесените поражения и текущото състояние на своите сили и т. н.
В този контекст може да се потърси определяне на проявлението на кризисното състояние в многомерното бойно пространство като бурна и трудно предвидима промяна на вида, силата, интензивността, и мащаба на въздействията на факторите, определящи условията на външната среда (Mednikarov & Lutzkanova, 2021). Преминаването от ламинарното нормално първоначално състояние към хаотичното състояние на криза е съпроводено с проявата на някои характерни тенденции като:
- Дефицит на информация и деформация на процеса на вземане на решение поради липсата на достатъчно пълна или достатъчно точна информация за елементите на бойното пространство.
- Повишена динамика и произтичаща от това непредвидимост на трансформирането на елементите, организацията и условията на бойното пространство. В резултат са възможни нелинейни и внезапни промени, т.е. в голяма степен и непредвидими изменения в ситуацията, които налагат радикална промяна на начините и методите за поддържане на целевата мощност на системата. В тези условия се заражда хаотичност, при която „незначителни“ промени в началното състояние води до непропорционално големи неблагоприятни ефекти при миграцията към желаното крайно състояние.
- От надсистемна гледна точка, се наблюдават своеобразни „подскоци“ на двойката среда-система от едно състояние в друго, като се образува непрекъснато стесняващ се „прозорец“ за вземане на решения за подобряване на устойчивостта. Колкото динамиката се повишава, толкова интервалът от време за завършване на управленския итерационен цикъл повече намалява. Намаляващото по непредвидима закономерност време за решение силно влошава качеството на взетите решения.
- При компресиране на времето за решение се деформира когнитивната ефективност и намалява когнитивната устойчивост на вземащия решение. Възприятията за сложност и за стрес са субективни, но натиска от дефицит на време неизбежно предизвиква да се проявят прагове на възприятия и ефективност на функционалните процеси.
- Неблагоприятните въздействия придобиват хибриден характер, еволюират и не са изолирани, а проникват между различните проявления на многомерното пространство. Всяко измерение представлява различен критичен слой, като например: командване и управление, информация, комуникации, човешки фактор, логистика. В съответствие с съвместната доктрина на Алианса, заплахите се реализират между размитите граници на различни домейни, в които са проектирани критичните слоеве на бойното пространство. 
Кризата е междинно преходно състояние на загуба на устойчивост на дадена военна система или съвкупност от системи, съпроводено с вътрешна хаотичност. Поддържането на устойчиво динамично състояние, макар и в условията на нелинейност, е възможно при запазване на способностите за управление, което включва добра ситуационна осведоменост, съхраняване на системните ресурси и тяхното балансирано използване (Величков, 2003). В резултат се очаква преходния кризисен период да завърши в приемливи времеви граници. Продължителността на периода на криза следва да осигури достатъчно време за успешно протичане на трансформациите в структурата, връзките и отношенията между елементите, запазвайки свойствата при организиране на необходимите нови функционалности на системата, в съответствие с изменените условия на средата.
Дефинирането на измерими критерии за преминаване в състояние на криза позволява усилията на управлението да се насочат към подпомагане на устойчивостта, като своевременно да се инициират и целесъобразно да се фокусират върху намаляване на вътрешната ентропия на системата. При състоянието на криза е характерно нарушаване на критични функционални процеси, поразяване на структурната свързаност на системата и като резултат се получава на деформация на заложените системни свойства. 
Поддържането на устойчивост изисква адекватно ориентиране в условия на динамична нелинейна среда и вземане на бързи решения в условия на висока несигурност и недостиг на време. Затова, в интерес на процеса на управление, е необходимо ясно дефиниране на формирането на условия за възникване на криза. Такива критични условия могат да бъдат неконтролируемо нарастване на броя критични уязвимости, нарастване на вероятността за сбъдване на отключващо случайно събитие, изчерпване на адаптиращите системни ресурси и достигане на предел на способностите за адаптиране (Величков, 2003).
В даден момент, системата започва необратимия преход по траекторията на състоянията от първоначалното устойчиво състояние към следващото устойчиво състояние, преминавайки през състояние на криза, по време на която системата „еволюира“ в качествен, и в количествен аспект. Тук трябва да се подчертае, че все пак в сила остават законите на физиката и другите естествени науки, което означава, че при промяна на организационната структура има реорганизиране на количеството структурни елементи, спазвайки стриктно изискванията на всесилните закони за запазване на енергията и масата, например.
През латентния етап обикновено скрито се натрупва „напрежение“, некомпенсирано от управляващите въздействия. Проявяват се слаби сигнали, които са индикатори формиране на условия за нарастващата ентропия. Заплахите са абстрактни като „черни лебеди“, очакваните ефекти обикновено трудно се обективизират (Талеб, 2011), преди да се реализират в многомерното пространство. Латентният етап на кризата преминава скрито в инкубационен етап. Заплахите се проектират върху конкретни уязвимости. Уязвимостите взаимодействат помежду си, променяйки своя характер и брой. Наблюдават се каскадни ефекти, които променят мащаба на последствията, т.е. нараства риска, а същевременно в течение на времето способностите за поддържане на целевата мощност намаляват, но все още може да се реализират ефективни управляващи въздействия, които обаче изразходват неконтролируемо системните ресурси. В етапа на иницииране, кризата може да се отключи дори от незначително случайно събитие, но ефектът е мощен шок, който нарушава баланса между неблагоприятните въздействия и способностите за управление. Системните процеси достигат до точки на бифуркация, а загубата на управляемост в този момент позволява непредвидимостта да се увеличава. Кризата може да бъде причинена от реализирането на две групи смущения.
Първата група смущения са внезапни и интензивни, с потенциал за осъществяване на мощни неблагоприятни въздействия. Тези смущения може да се отъждествят с нанасянето на кинетичен удар от една военна система върху друга обособена противостояща военна система (Величков, 2003). В резултат се постига ефекта на поразяване на легитимната военна цел, т.е. временно или постоянно увреждане на различните аспекти на сложната система – функционирането, структурата или нейните свойства.
Към втората група смущения може да се причислят такива неблагоприятни въздействия, които действат със сила, позволяваща да се осигури непрекъснатост на процеса на управление и поддържане в относително дълги периоди от време на състояние на устойчивост на системата. Продължителността на въздействията обаче надхвърля значително продължителността на периодите с възможности за ефикасно управление. Другият важен момент тук, който трябва да се отбележи, е значителният мащаб на последствията. Продължителните въздействия създават условия за акумулиране на неблагоприятни промени в бойното пространство. От гледна точка на ресурсите също се наблюдава ситуация на натрупана асиметрия, която се изразява във физическото изтощаване на системата, чрез разходване на функционалните ресурси за адаптиране към променящите се условия на обстановката (Величков, 2003). По този начин се въздейства върху способностите за командване и управление, изразено в намаляване на потенциала на подсистемата за командване и управление, и чрез ангажиране и последващо изразходване на заделените за това ресурси.
И при двете групи смущения е характерно, че се достига до състояние на криза в системата, изразяваща се във високо ниво на ентропия, повишаване на степента на бифуркация на системните процеси и нарастваща непредвидимост на траекторията на системните състояния, нежелано използване на системните ресурси за адаптиране към промените, вместо за осигуряване на функционалните процеси. 
Неблагоприятните въздействия от външната среда върху засегнатите системи притежават хаотичен надсистемен характер и носят белезите на промяна на характера и закономерността на реализация на смущенията. В условията на свързаност на домейните в многомерното пространство, „смущенията“ с общ генезис еволюират паралелно в пространството, намирайки различни проявления в различните домейни – различни по сила, по интензивност и по мащаб на последствията. По отношение на промяната на закономерността се очакват устойчиви тенденции  към нарастваща нелинейност и повишена хаотична динамика на процесите. Тази „незаинтересованост“ на процеса на управление към формирането на незакономерни външни обстоятелства влошава възможностите за адекватно адаптиране на системата към настъпващите промени. С други думи, самото предвиждане на сбъдването на бъдещи явления, процеси или състояния може да бъде невярно и вредно за поддържането на устойчивостта на системата, тъй като води до имплементиране на неадаптирани управляващи въздействия.
Не така стоят нещата в условия на определеност и предвидимост, например в условия на информационно превъзходство. Познаването на условията на средата дава възможност за предвиждане на характера и закономерността на очакваните изменения. До определен праг на сложност на условията на обстановката, способностите за управление са достатъчни за своевременно адаптиране на системата към измененията на средата. Тогава вътрешната среда на системата е в предкризисно състояние, но системата може да бъде поддържана в състояние на динамично равновесие, чрез внасяне на необходимите управляващи въздействия. В това състояние от критична важност става факторът „време“ поради необходимостта от периодично внасяне на управляващи въздействия. Когато динамиката на изменението на условията на външната среда позволява, е целесъобразно управлението да бъде основано на анализ на риска. Управлението може да се поддържа устойчиво, чрез дискретно внасяне на необходимите проактивни управляващи въздействия, защото в предвидима среда е възможно предварителното идентифициране на интервали, в които наблюдаваните величини се очаква да получат стойности. Всъщност за получаването на определеност, задаването на стойности в даден интервал не е проблем, когато се допусне, че при формиране на кризата действат добре изучени фактори. Когато действащите фактори и условията на средата са познати, то бъдещите състояния на системата се сбъдват с очакваната вероятност на реализацията на процеса във времето. Тогава управлението е устойчиво и на практика може да се разглежда като детерминистичен процес, при който случайните отклонения от планираната траектория на преход от началното състояние към желаното крайно състояние на практика клонят към нула. 
В условията на неопределеност, използването на управленски подходи, основани на измерването, анализа и управлението на риска, не винаги могат да създадат подходящи условия за ефективно повишаване на познаваемостта на средата, както и за разбиране на характера и деструктивния потенциал на неблагоприятните въздействия. Така възниква потребността, управленски решения да бъдат допълнително подпомагани, когато условията на средата придобиват характер на нелинейност и известна хаотичност.
Допълнителното подпомагане на управлението е необходимо, когато кризата се формира и развива при форсмажорни обстоятелства, които влияят на количествата, качествата и закономерността при разходване на системните ресурси, а процесите са напълно стохастични, особено когато действат множество намиращи се в корелация източници на въздействие. Неблагоприятните въздействия в многомерното пространство имат потенциала да проникват и да се развиват в граничните области между различните домейни в размитите граници, които понякога даже и са условно приети, така че да допринасят за формирането на познаваемост на околната среда. Обикновено ведомствата се създават с цел да организират функционалните процеси в интерес на тяхното целево и ресурсно оптимизиране. Именно този феномен стои в основата на проблемите в координирането на взаимодействията между  институциите в условията на криза. Всяко ведомство представлява отделна организация, т.е. отделна сложна система, в рамките на която са различими и са пълноценно обособени функционален и структурен аспекти, които в даден момент от време съответстват на конкретни свойства, характерни за системата за този дискретно обособен времеви момент (Ангелов, 2024). Всъщност самото поддържане на устойчивост или поне предвидимост на системните свойства в течението на времето става основен практически проблем на приложните аспекти на теорията на управлението. 
Процесът на вземане на решение е критично важна част от цялостния процес на управление. В условия на нарастваща неопределеност в бойното пространство, устойчивостта на управлението среща проблеми от различен характер. Така например в сложни условия на обстановката командирите и щабовете се изправят пред специфични предизвикателства, свързани с поддържането на способностите на силите за информационно осигуряване на действията. Проблематично е организирането на своевременно добиване, анализ и оценка на всеобхватна и същевременно детайлна информация за характера на измененията в заобикалящата ги среда.
Военната система в сложни условия на обстановката може да се разглежда като сложна динамична система, която се намира в условия на въздействия на неблагоприятни външни и вътрешни фактори. Усложняването на „условията на обстановката” е обективен процес, който не зависи от свойствата и процесите в системата (Калинов, 2017). От друга страна има основания да се твърди, че перцепцията за „сложността“ е субективен процес, който има различни характеристики в течение на времето. Информационната и ресурсната свързаност на системите от системи в континуума на сигурността прави възможно непрекъснато да се разширява познаваемата част на бойното пространство. Огромното количество субекти на сигурността, разнообразните характеристики на свързаността им, съответстващите им процеси, разпределението им в многомерното пространство, създават такива условия, в които изменящата се по нелинейна закономерност сложност става неизбежна. От друга страна, субективността произтича от реалните условия и моментното състояние на фактически достъпните реални системни ресурси – човешкият фактор, информационните ресурси, енергийните ресурси, материалните и техническите ресурси. Достатъчното наличие на тези основни ресурси предопределят конкретен праг, след който повишаването на скоростта на динамичните процеси, обвързващи присъстващите субекти в средата на сигурност и отбрана и познаваемостта на тези субекти стават на практика невъзможни.  Така или иначе наблюдаваните резултати се свеждат до възприемането на взаимодействащите системи, наблюдаваните процеси, феномени и околната среда като неопределени и трудно-предвидими, а понякога и като неочаквани или нелогични (Талеб, 2011). В такъв случай изискването за устойчивост на състоянията на военната система превръща във фундаментален проблем реализирането на функцията „управление“ в сферата на сигурността и отбраната. В този контекст, устойчивостта на военната система може да бъде представена като необходимо условие за поддържане на желано поведение на дадената система във функция на времето.
[bookmark: _Hlk239693546]Усложняването на условията на обстановката е процес, който е външен за системата, протичащ в течение на времето, който след преминаване на относителен праг, оказва влияние върху общото състояние на системата и способностите за адаптиране към настъпващите промени (Mednikarov & Lutzkanova, 2021). В следствие на относителната отвореност към околната среда външната ентропия прониква в сложната система (Величков, 2003), засилвайки нейния нелинеен динамичен характер. Преминаването на прага на сложност кореспондира във висока степен с повишаването на хаотичността на системата.
В резултат на това, повишаването на вътрешната хаотичност изисква допълнителни управляващи въздействия, насочени директно към подпомагането на устойчивостта на системата, както следва:
- актуализиране на наблюдаваните критерии в интерес на адекватността на управлението в конкретните условия на кризата;
- преглед на границите на допустимите стойности на показателите по съответните критерии; 
-	повишаване на честотата на итерационните цикли на управляващите въздействия;
-	въвеждането на мерки за контрол на отвореността на системата;
- иницииране на процес на оптимизиране на използването на функционалните ресурси и трансформирането им адаптиращи ресурси.
В резултат на нарастването на неопределеността във външната среда и относителната свързаност с външната среда, системата губи устойчивостта си и вътрешните системни процеси придобиват нелинеен динамичен характер. Запазването на устойчивостта на системата включват комплекс от управляващи въздействия по възстановяване на предвидимостта на състоянието на системата, насочени към поддържане на линейните закономерности и недопускане на неконтролируеми нива на динамиката на вътрешните процеси. В този смисъл управлението в условия на неопределеност цели ограничаване на свързаността с външната среда, повишаване на честотата на итерационните цикли, и целенасоченото динамично балансиране между функционалните и адаптиращи системни ресурси.

